Yapu Kamani

Yapu Kamanix mä ayllun jilïr irpirinak taypinkiriwa. Sapa maraw jupax mayninakamp chik utt'asi; patanx muyu sarayasiña utjki ukarjamaw chhijchhi tuwañapatak wakt'ayapxi. Jupax janiw jaqin ajllitäkiti. Ukat luräwinakap phuqhañapatakix puchtukïñapawa. Qhanaw qinayax mä chaqar ch'ïyarak warkuchxattixa, jupax janïr sum jak'achankipan qullur phichhasir t'ijuñapa, kunatti nina jiq'ix qinayaruw makhatkati ukat junt'jayañ yati. Ukat sintipin jutirjampinïchix jupax uskapik qinayar phallayañapawa. Ukax pachapar lurt'atax sustjarakiriwa. Niy anchapin warxattanx ukjax inamayaw kuns lurasksna. Chhijchhix tukuqañkamaw janq'suwayiri. Chhijchhi janq'suwayatatx may maya yapunakax q'ala tukjataw uñjasiri. Yaqhip chaqt'anx ch'uxña umakiw jalaskiri, ukat janiw sum achuqxirïxiti.

Ukjamïpan jilïr ayllu apnaqirinakax mäkiw mä tantachäwir jawsthapipxiri. Uka tantachäwin juchanir katjañatakix kuka willtayañ yatipxi. Ukampins Kamanirux janiw ukjamak uñkatapkaspati, juparux yaqh jucha jaqupxiri. Ukat jan ukjamaskañapatakix jupax luräwinakapx sum phuqhañappiniwa.

 Kaman uta 
350px|thumb|left|Kaman utax qullu ch'utu patankiwa. Pirqarux jichhump utachxatatawa. Manqhanx nina phichhasiñ lawas jichhus ukjamarakiw ukanki.

Kaman utax mä jisk'a utawa. Sayt'urux niya pä chillq chikataniwa, anchurusti pä chillqaraki. Pirqapax qalamp ñiq'imp lursutawa. Mujinapax janiw ancha jach'äkarakiti. Patarux jichhump utachxatatarakiwa. Aka jisk'a utax kamanitak luratawa. Kamanix jallüx ukjaw aka manqhar mantxi, ukapachparakiw jupax jan jallu waña laws jichhs ch'aranrantañapatakix uka manqharupiniw imasiñ yatiraki, kunatti jan ukjamäxaspax janiw kunamp phichhasiñs attxaspati.

Ukat sum amuykipt'añ sipanx aka jach'a Altu Pata markan janiw patanjam aynjasiñas chhijchhit jark'iris utjkiti. Kuna chhijchhis justuruw pursuski; jach'a markan jakasir wayn tawaqunakax akatuqit yatipxañapaw wakisi, kunatti walja yatichäwinakaniwa. Yaqhipanakax akan yuritanakax janiw kuns yatxapxiti. Ukat aka qillqt'atax taqin amuykipt'apxañapatakiwa, kunatti akkïrinx saräwinakax niya nayrjamaskiwa.

Categoría:Yapuchawi